KOMISSION ASETUS (EY) N:o 317/98,
annettu 6 päivänä helmikuuta 1998,
tuen myöntämistä humalantuottajille koskevista yksityiskohtaisista säännöistä annetun asetuksen (ETY) N:o 1350/72 muuttamisesta
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon humala-alan yhteisestä markkinajärjestelystä 26 päivänä heinäkuuta 1971 annetun neuvoston asetuksen (ETY) N:o 1696/71 (1), sellaisena kuin se on viimeksi muutettuna asetuksella (EY) N:o 1554/97 (2), ja erityisesti sen 13 artiklan 4 kohdan,
sekä katsoo, että
asetuksen (ETY) N:o 1696/71 muutoksen seurauksena tuki vahvistetaan viiden vuoden ajaksi; sitä ei näin ollen enää säädetä neuvoston vuosittaisella asetuksella; tuki on maksettava samana vuonna kuin sato korjataan; tukihakemusten jättöaikoja olisi siis lyhennettävä; kuten aiemminkin tuki koskee ainoastaan humalan tähkiä eikä taimitarhassa tuotettuja kokonaisia kasveja; komission asetuksen (ETY) N:o 1350/72 (3), sellaisena kuin se on viimeksi muutettuna asetuksella (ETY) N:o 2640/91 (4), 2 artikla olisi tämän vuoksi muutettava,
tukien aiheellisuuden takaamiseksi ja kaksinkertaisten maksujen estämiseksi olisi luotava tehokas järjestelmä pitäen lähtökohtana yhdennettyä hallinto- ja valvontajärjestelmää, josta on säädetty tiettyjä yhteisön tukijärjestelmiä koskevasta yhdennetystä hallinto- ja valvontajärjestelmästä 27 marraskuuta 1992 annetussa neuvoston asetuksessa (ETY) N:o 3508/92 (5), sellaisena kuin se on viimeksi muutettuna asetuksella (EY) N:o 820/97 (6), sekä tiettyjä yhteisön tukijärjestelmiä koskevan yhdennetyn hallinto- ja valvontajärjestelmän soveltamista koskevista yksityiskohtaisista säännöistä 23 päivänä joulukuuta 1992 annetussa komission asetuksessa (ETY) N:o 3887/92 (7), sellaisena kuin se on viimeksi muutettuna asetuksella (EY) N:o 2015/95 (8); 3 artikla olisi tämän vuoksi mukautettava,
4 artiklassa mainittu päivämäärä 31 jäsenvaltioiden tiedonannon antamiseksi siitä, miten tuottajaryhmittymät ovat käyttäneet niille myönnetyn tuen, ei ole enää tarkoituksenmukainen humala-alan uuden yhteisen markkinajärjestelyn yhteydessä; sitä olisi sen vuoksi muutettava; jotkut jäsenvaltiot tarvitsevat siirtymäkautta pannakseen täytäntöön kaikkia humalanviljelyyn käytettyjä viljelylohkoja koskevat hallinnolliset tarkastukset; tämän vuoksi olisi säädettävä poikkeusmenettelystä vuoden 1998 sadon osalta, niin että sitä koskevat tarkastukset voitaisiin toteuttaa otokseen perustuen; on tärkeää, että paikalla tehtävät tarkastukset kohdistuvat merkitsevään otokseen hakemuksista, ja
tässä asetuksessa säädetyt toimenpiteet ovat humalan hallintokomitean lausunnon mukaiset,
ON ANTANUT TÄMÄN ASETUKSEN:
1 artikla
Muutetaan asetusta (ETY) N:o 1350/72 seuraavasti:
1) Korvataan 1 artiklan 1 kohta seuraavasti:
"1 artikla
1. Jokaisen humalantuottajan on jätettävä ilmoitus istutetuista pinta-aloista viimeistään satovuoden toukokuun 31 päivänä."
2) Muutetaan 2 artikla seuraavasti:
"2 artikla
1. Tuottajan on jätettävä tukihakemus joko itse tai tuottajaryhmittymän välityksellä jäsenvaltion vahvistamassa määräajassa, viimeistään satovuoden lokakuun 31 päivänä.
2. Tukea myönnetään kyseisen sadon osalta ainoastaan sellaisille viljelyaloille:
a) joilla 1 artiklan 3 kohdan a alakohdassa tarkoitettujen viljelylohkojen istutustiheys on vähintään:
- 1 500 kasvia hehtaarilla kaksinkertaisesti tuettujen kasvien osalta
- 2 000 kasvia hehtaarilla yksinkertaisesti tuettujen kasvien osalta,
b) joista on tehty ilmoitus 1 artiklan säännösten mukaisesti,
c) joilla on tehty tavanomaiset viljely- ja sadonkorjuutyöt; tällä jätetään ulkopuolelle ne humalaistutukset, joita on viljelty lähinnä taimitarhatuotteiksi."
3) Muutetaan 3 artikla seuraavasti:
a) korvataan 1 kohta seuraavasti:
"1. Tukihakemuksessa on oltava niiden viljelyalojen osalta, joille tukea haetaan, vähintään 1 artiklan 2 kohdassa mainitut tiedot, joita on täydennettävä ilmoituksella, että sato on viljelyaloilta korjattu."
b) lisätään 2 kohdan jälkeen seuraava kohta:
"3. Sovelletaan seuraavia asetuksen (ETY) N:o 3887/92 artikloja:
- 6 artiklan 3 kohdan viimeistä alakohtaa tapauksiin, joissa on todettu merkittäviä sääntöjenvastaisuuksia jollakin alueella tai jonkin alueen osassa,
- 8 artiklan 1 kohdan ensimmäistä alakohtaa tapauksiin, joissa pinta-alailmoitus ja/tai tukihakemus on jätetty myöhässä,
- 11 artiklaa ylivoimaisia esteitä koskevissa tapauksissa,
- 12 artiklaa tarkastuskäyntikertomuksen osalta,
- 13 artiklaa, jos tuottaja kieltäytyy hyväksymästä tarkastuskäyntiä paikalla,
- 14 artiklaa aiheettomien maksujen osalta."
4) Korvataan 4 artiklan
a) 1 kohta seuraavasti:
"1. Kunkin jäsenvaltion on ilmoitettava komissiolle asetuksen (ETY) N:o 1696/71 13 artiklan 1 kohdan toisen alakohdan mukaisesti osoitettujen elinten nimet ja osoitteet sekä toimenpiteet, jotka jäsenvaltio on toteuttanut humalantuottajia koskevan tukijärjestelmän soveltamiseksi. Hallinnolliset ja paikalla tehtävät tarkastukset toteutetaan siten, että tukien myöntämisedellytysten noudattaminen tulee tehokkaalla tavalla todetuksi. Hallinnollisiin tarkastuksiin kuuluu myös ristiintarkastuksia, joissa käytetään humalanviljelyyn ilmoitettuja viljelylohkoja sekä neuvoston asetuksen (ETY) N:o 3508/92 (*) 2 artiklassa säädettyä tietokantaa, jotta estettäisiin perusteettoman kaksinkertaisen tuen myöntäminen humalalle samasta sadosta. Vuoden 1998 sadon osalta jäsenvaltiot voivat kuitenkin tehdä ristiintarkastukset otoksen perusteella. Riskianalyysin jälkeen paikalla tehtävien tarkastusten on kohdistuttava merkitsevään otokseen, joka edustaa vähintään viittä prosenttia kaikista pinta-alailmoituksista ja viittä prosenttia kaikista hakemuksista.
(*) EYVL L 355, 5.12.1992, s. 1."
b) 2 kohta seuraavasti:
"2. Kunkin jäsenvaltion on toimitettava komissiolle vuosittain kaikki tiedot siitä, miten kukin sen alueella sijaitseva hyväksytty tuottajaryhmittymä on käyttänyt sille myönnetyn tuen, sekä mahdollisesti täsmälliset tiedot ryhmittymien asetuksen (ETY) N:o 1696/71 7 artiklan 1 kohdan e alakohdassa tarkoitettujen kaltaisten toimenpiteiden toteuttamisen luonteesta. Ilmoitukset on tehtävä viimeistään satovuotta seuraavan vuoden joulukuun 31 päivänä."
5) Lisätään 4 a artikla seuraavasti:
"4 a artikla
1. Kun todetaan, että todellinen määritetty pinta-ala on suurempi kuin pinta-alailmoituksessa ilmoitettu, tuen määrää laskettaessa otetaan lukuun ilmoitettu pinta-ala.
2. Kun todetaan, että ilmoitettu pinta-ala ylittää määritetyn pinta-alan, tuen määrä lasketaan todellisen tarkastuksessa määritetyn pinta-alan perusteella. Ylivoimaista estettä lukuun ottamatta todellisesta määritetystä pinta-alasta vähennetään kuitenkin todettu ylimäärä kaksinkertaisena, jos se on enemmän kuin kolme prosenttia tai kaksi hehtaaria ja enintään 20 prosenttia määritetystä pinta-alasta.
Jos ylimäärä on enemmän kuin 20 prosenttia, pinta-alatukea ei myönnetä.
Jos kuitenkin väärä ilmoitus on tehty tarkoituksellisesti tai vakavan laiminlyönnin seurauksena:
- kyseinen tuottaja suljetaan tukijärjestelmän ulkopuolelle kyseisen sadon osalta
ja
- tarkoituksellisesti tehdyn väärän ilmoituksen ollessa kyseessä seuraavan sadon osalta.
Edellä tarkoitettuja vähennyksiä ei kuitenkaan tehdä, jos tuottaja osoittaa, että hän on pinta-alaa määrittäessään käyttänyt oikealla tavalla perusteena toimivaltaisen viranomaisen hyväksymiä tietoja.
Tässä artiklassa `määritetyllä pinta-alalla` tarkoitetaan pinta-alaa, jonka osalta kaikkia säädettyjä edellytyksiä on noudatettu."
2 artikla
Tämä asetus tulee voimaan kolmantena päivänä sen jälkeen, kun se on julkaistu Euroopan yhteisöjen virallisessa lehdessä.
Sitä sovelletaan vuoden 1998 sadosta alkaen.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 6 päivänä helmikuuta 1998.